
PREVENCINIŲ SOCIALINIŲ PASLAUGŲ PLANAVIMO, ORGANIZAVIMO IR TEIKIMO ŠAKIŲ RAJONO SAVIVALDYBĖJE TVARKOS APRAŠAS 

I SKYRIUS
BENDROSIOS NUOSTATOS

1. Prevencinių socialinių paslaugų planavimo, organizavimo ir teikimo Šakių rajono savivaldybėje tvarkos aprašas (toliau – Aprašas) reglamentuoja prevencinių socialinių paslaugų planavimą, organizavimą ir teikimą Šakių rajono savivaldybėje (toliau – Savivaldybė).
2. Apraše vartojamos sąvokos atitinka Lietuvos Respublikos socialinių paslaugų įstatyme (toliau – Socialinių paslaugų įstatymas), Lietuvos Respublikos nevyriausybinių organizacijų plėtros įstatyme, Lietuvos Respublikos vietos savivaldos įstatyme, Lietuvos Respublikos jaunimo politikos pagrindų įstatyme, Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“ (toliau – Socialinių paslaugų katalogas), Prevencinių socialinių paslaugų organizavimo ir teikimo tvarkos apraše, patvirtintame Lietuvos Respublikos socialinės apsaugos ir darbo ministro 2022 m. lapkričio 23 d. įsakymu Nr. A1-776 „Dėl prevencinių socialinių paslaugų organizavimo ir teikimo tvarkos aprašo patvirtinimo“ (toliau – Prevencinių socialinių paslaugų organizavimo ir teikimo tvarkos aprašas), Darbo su jaunimu gatvėje tvarkos apraše, Mobiliojo darbo su jaunimu tvarkos apraše, Atvirojo darbo su jaunimu tvarkos apraše, Jaunimo informavimo ir konsultavimo tvarkos apraše, Jaunimo praktinių įgūdžių ugdymo tvarkos apraše, patvirtintuose Lietuvos Respublikos socialinės apsaugos ir darbo ministro 2019 m. spalio 15 d. įsakymu Nr. A1-614 „Dėl Darbo su jaunimu gatvėje tvarkos aprašo, Mobiliojo darbo su jaunimu tvarkos aprašo, Atvirojo darbo su jaunimu tvarkos aprašo, Jaunimo informavimo ir konsultavimo tvarkos aprašo ir Jaunimo praktinių įgūdžių ugdymo tvarkos aprašo patvirtinimo“, Priklausomybės konsultavimo paslaugų rizikingai ir žalingai alkoholį vartojantiems asmenims teikimo tvarkos apraše, patvirtintame Lietuvos Respublikos sveikatos apsaugos ministro 2018 m. rugsėjo 7 d. įsakymu Nr. V‑989 „Dėl Priklausomybės konsultavimo paslaugų rizikingai ir žalingai alkoholį vartojantiems asmenims teikimo tvarkos aprašo patvirtinimo“, vartojamas sąvokas. 
3. Prevencinės socialinės paslaugos – potencialių socialinių paslaugų gavėjų paieška, kompleksinės paslaugos šeimai, darbas su bendruomene, šeimos konferencija, atvirasis darbas su jaunimu, mobilusis darbas su jaunimu, sociokultūrinės paslaugos, informavimas.
4. Paslaugos teikiamos Socialinių paslaugų kataloge konkrečiai prevencinei socialinei paslaugai teikti numatytose įstaigose ir organizacijose, pagal šioms paslaugoms numatytą paslaugų sudėtį, teikimo vietą, trukmę, dažnumą, ypatumus ir kitas sąlygas.
5. Prevencinės socialinės paslaugos teikiamos asmenims (šeimoms, bendruomenėms), siekiant stiprinti asmens (šeimos) gebėjimą savarankiškai rūpintis asmeniniu (šeimos) gyvenimu ir dalyvauti visuomenės gyvenime, gilinti žinias ir ugdyti įgūdžius, kad ateityje būtų išvengta galimų socialinių problemų ir socialinės rizikos atsiradimo, skatinti bendruomenės socialinę įtrauktį.

II SKYRIUS
PREVENCINIŲ SOCIALINIŲ PASLAUGŲ PLANAVIMAS

6. Prevencinės socialinės paslaugos planuojamos vadovaujantis Socialinių paslaugų planavimo metodinėmis rekomendacijomis, patvirtintomis Lietuvos Respublikos socialinės apsaugos ir darbo ministro 2024-11-22 įsakymu Nr. A1-795 „Dėl socialinių paslaugu planavimo metodinių rekomendacijų patvirtinimo“ (toliau – Socialinių paslaugų planavimo metodinės rekomendacijos) ir šiuo Aprašu. Prevencines socialines paslaugas Savivaldybėje planuoja Savivaldybės administracijos Socialinės paramos skyrius (toliau – Socialinės paramos skyrius) ir Savivaldybės administracijos vyriausiasis specialistas (Jaunimo reikalų koordinatorius) (toliau – Jaunimo koordinatorius).
7. Socialinės paramos skyrius planuoja šias prevencines paslaugas: potencialių socialinių paslaugų gavėjų paieška, kompleksinės paslaugos šeimai, darbas su bendruomene, šeimos konferencija, sociokultūrinės paslaugos, informavimas. 
8. Jaunimo koordinatorius planuoja šias prevencines socialines paslaugas: atvirasis darbas su jaunimu, mobilusis darbas su jaunimu.
9. Socialinės paramos skyrius ir Jaunimo koordinatorius, planuodami ir organizuodami prevencines socialines paslaugas:
9.1. vadovaujasi socialinių paslaugų planavimo principais, įtvirtintais Socialinių paslaugų planavimo metodinių rekomendacijų 6 punkte;
9.2. įtraukia prevencines socialines paslaugas į Savivaldybės planavimo dokumentus;
9.3. teisės aktų nustatyta tvarka parenka (atrenka) prevencinių socialinių paslaugų teikėjus.
10. Prevencines socialines paslaugas organizuojanti ir teikianti įstaiga renka, sistemina ir analizuoja duomenis apie gyventojams teikiamas prevencines ir kitas socialines paslaugas, atlieka apklausas, kuriomis siekiama įvertinti teikiamų paslaugų kokybę, bei teikia pasiūlymus Savivaldybės administracijai dėl šių paslaugų tobulinimo, kokybės gerinimo, paslaugų plėtros.

III SKYRIUS
KREIPIMASIS DĖL PREVENCINIŲ SOCIALINIŲ PASLAUGŲ

11. Prevencinės socialinės paslaugos teikiamos asmenims (šeimoms), kurių gyvenamoji ir (ar) nuolatinė gyvenamoji vieta yra Savivaldybės teritorijoje.
12. Prevencinės socialinės paslaugos gali būti inicijuojamos:
12.1. asmens (vieno iš suaugusių šeimos narių), jo globėjo, rūpintojo ar aprūpintojo prašymu;
12.2. socialinių paslaugų įstaigos, teikiančios prevencines socialines paslaugas, iniciatyva, kai:
12.2.1. gauta informacija ar nustatoma, kad asmuo (šeima) patiria sunkumus, negeba savarankiškai spręsti iškilusių problemų;
12.2.2. bendradarbiaujant su bendruomenėmis, seniūnijomis ir įvairiomis socialinio darbo įgyvendinimo srityse veikiančiomis institucijomis, įstaigomis, organizacijomis gauta informacija, kad asmenys (šeimos) patiria įvairių sunkumų ir jiems reikia pagalbos;
12.2.3. gauta informacija iš specialistų, dirbančių su jaunimu, kad jaunam žmogui kyla problemos ir įveikti sunkumus reikia pagalbos;
12.2.4. gauta informacija iš švietimo ir ugdymo, sveikatos priežiūros, socialinių paslaugų įstaigų, policijos ir kitų institucijų darbuotojų, kurie turi duomenų apie prevencinių socialinių paslaugų asmeniui (šeimai) reikalingumą;
12.3. pagal bendruomenės nario ar kito suinteresuoto fizinio asmens ar institucijos (organizacijos), Savivaldybės administracijos padalinio (toliau kartu – Suinteresuotas asmuo) kreipimąsi dėl galimo prevencinių socialinių paslaugų teikimo kitam asmeniui (šeimai) poreikio.
13. Asmuo (vienas iš suaugusių šeimos narių) ar jo globėjas, rūpintojas, aprūpintojas, Suinteresuotas asmuo dėl prevencinės socialinės paslaugos teikimo tiesiogiai žodžiu ar raštu, paštu ar elektroniniu paštu, ar kitomis elektroninių ryšių priemonėmis kreipiasi į asmens (šeimos) gyvenamosios vietos savivaldybės administraciją ar socialinių paslaugų įstaigą, teikiančią ir (ar) organizuojančią prevencines socialines paslaugas. Asmuo (vienas iš suaugusių šeimos narių) ar jo globėjas, rūpintojas, aprūpintojas, besikreipiantis dėl prevencinės socialinės paslaugos teikimo sau ir (ar) šeimai, nurodo savo ir (ar) šeimos narių vardus, pavardes, dėl kokios problemos kreipiasi į savivaldybės socialinių paslaugų įstaigą, teikiančią ir (ar) organizuojančią prevencines socialines paslaugas, kontaktinę informaciją (telefono ryšio numerį ar elektroninio pašto adresą).
14. Suinteresuoti asmenys, besikreipiantys dėl prevencinės socialinės paslaugos teikimo kitam asmeniui, nurodo savo vardus, pavardes, asmens ar vieno iš suaugusių šeimos narių, dėl kurių interesų kreipiasi, vardą, pavardę, kontaktinę informaciją (gyvenamosios vietos adresą, telefono ryšio numerį ar elektroninio pašto adresą (jeigu žinoma)) ir priežastį, dėl kurios asmuo (vienas iš suaugusių šeimos narių) ar jo globėjas, rūpintojas, aprūpintojas to negali padaryti pats. 
15. Apie tai, kad asmeniui (šeimai) reikalingos prevencinės socialinės paslaugos, Socialinių paslaugų įstatymo 17 straipsnio 4 dalyje nurodytų institucijų (organizacijų) darbuotojai privalo pranešti asmens (šeimos) gyvenamosios vietos savivaldybės administracijai, pateikdami laisvos formos raštą, kuriame nurodoma asmens (vieno iš suaugusių šeimos narių) vardas, pavardė, kontaktinė informacija (gyvenamosios vietos adresas, telefono ryšio numeris ar elektroninio pašto adresas (jeigu žinoma). 

IV SKYRIUS
PREVENCINIŲ SOCIALINIŲ PASLAUGŲ ORGANIZAVIMAS IR TEIKIMAS

16. Gavęs informaciją apie prevencinių paslaugų poreikį, prevencinių socialinių paslaugų teikėjas Prevencinių socialinių paslaugų organizavimo ir teikimo tvarkos aprašo 9 punkte nustatyta tvarka susisiekia su asmeniu (šeima), jo globėju, rūpintoju, aprūpintoju ir pasiūlo prevencines socialines paslaugas arba asmuo (šeima), jo globėjas, rūpintojas, aprūpintojas informuojamas (-a) apie galimybę gauti kitas socialines paslaugas.
17. Prevencinės socialinės paslaugos teikiamos Prevencinių socialinių paslaugų organizavimo ir teikimo tvarkos aprašo 9–16 punktuose nustatyta tvarka.
18. Bendruomeninių šeimos namų funkcijas vykdo ir kompleksines paslaugas šeimai teikia VšĮ Šakių šeimos centras.
19. Potencialių socialinių paslaugų gavėjų paiešką, darbo su bendruomene paslaugą, šeimos konferencijos paslaugą, sociokultūrines paslaugas ir informavimą vykdo VšĮ Šakių šeimos centras. 
20. Šakių Socialinių paslaugų centro skyriuje Atviro jaunimo centre vyksta atvirasis darbas su jaunimu, mobilusis darbas su jaunimu.
21. Atviras darbas su jaunimu vyksta Šakių rajono savivaldybės viešosios bibliotekos Kidulių padalinyje ir Šakių kultūros centro Gelgaudiškio padalinyje.  
22. Prevencinės socialinės paslaugos asmenims (šeimoms) teikiamos nemokamai ir finansuojamos iš Savivaldybės biudžeto. Kompleksinės paslaugos šeimai, jų organizavimas ir teikimas finansuojamas iš Europos Sąjungos struktūrinių fondų lėšų ir valstybės biudžeto dotacijų savivaldybių biudžetams. 
23. Prevencinės socialinės paslaugos teikiamos socialinių paslaugų įstaigose, asmens namuose ir kitose vietose, atsižvelgiant į Socialinių paslaugų kataloge numatytą šios paslaugos teikimo trukmę, dažnumą, kitas sąlygas.
24. Prevencinių socialinių paslaugų teikėjai užtikrina, kad paslaugas teiktų kvalifikuoti darbuotojai atskiroms paslaugoms teikti, atitinkantys Lietuvos Respublikos teisės aktų nustatytus kvalifikacinius reikalavimus, užtikrina darbuotojų, organizuojančių ir (ar) teikiančių kompleksines paslaugas šeimai, galimybę tobulinti profesinę kompetenciją, gerinti paslaugų kokybę. 
25. VšĮ Šakių šeimos centras, atlikdamas bendruomeninių šeimos namų funkcijas, organizuoja, o prireikus ir teikia asmeniui (šeimai) kompleksines paslaugas šeimai, apibrėžtas Socialinių paslaugų katalogo 7.2 papunktyje, vadovaudamasis Socialinių paslaugų įstatymo 25 straipsniu, kuo arčiau asmens (šeimos) gyvenamosios vietos arba asmens (šeimos) gyvenamojoje vietoje, taip pat teikia potencialų gavėjų paieškos ir informavimo paslaugas. 
26. Įstaiga, teikianti prevencines paslaugas, Socialinės paramos šeimai informacinėje sistemoje pateikia (jeigu turi prieigą naudotis sistema) (už einamąjį mėnesį ne vėliau kaip iki kito mėnesio 20 dienos) Prevencinių socialinių paslaugų organizavimo ir teikimo tvarkos aprašo 18 punkte nurodytus duomenis apie suteiktas prevencines socialines paslaugas. Jeigu prevencinių socialinių paslaugų teikėjas neturi prieigos prie Socialinės paramos šeimai informacinės sistemos, elektroninėmis ryšio priemonėmis informuoja Socialinės paramos skyrių apie asmenims (šeimoms) suteiktas prevencines socialines paslaugas kiekvieną mėnesį ne vėliau kaip iki kito mėnesio 20      dienos, pateikdamas ataskaitą apie asmenims (šeimoms) suteiktas prevencines socialines paslaugas (Aprašo priedas).

V SKYRIUS
BAIGIAMOSIOS NUOSTATOS

27. Prevencinių socialinių paslaugų teikimo priežiūrą ir stebėseną vykdo Socialinės paramos skyrius ir Jaunimo koordinatorius.
28. Prevencinių socialinių paslaugų teikėjo įstaigą dėl netinkamo prevencinių socialinių paslaugų teikimo asmuo (vienas iš suaugusių šeimos narių) ar jo globėjas, rūpintojas, Suinteresuoti asmenys gali apskųsti Savivaldybės merui. Skunde nurodomas asmens vardas, pavardė, kontaktinė informacija, priežastys, dėl kurių kreipiamasi, ir (arba) kitos pareiškėjo nuomone svarbios aplinkybės. Gavęs skundą, Savivaldybės meras jį išnagrinėti paveda Socialinės paramos skyriui. Skundai nagrinėjami Lietuvos Respublikos viešojo administravimo įstatymo nustatyta tvarka. Nustačius prevencinių socialinių paslaugų teikimo pažeidimus, Savivaldybės meras Socialinės paramos skyriaus teikimu per 5 darbo dienas nuo pažeidimo nustatymo dienos pareikalauja, kad per nustatytą terminą trūkumai būtų pašalinti, o jeigu pažeidėjas trūkumų nepašalina, inicijuoja pažeidėjo prevencinių socialinių paslaugų teikimo sustabdymą ar nutraukimą. Terminas nustatytiems trūkumams pašalinti negali būti trumpesnis kaip vienas mėnuo ir ilgesnis kaip 6 mėnesiai ir gali būti pratęstas vieną kartą ne ilgiau kaip 6 mėnesiams. Šis terminas nustatomas atsižvelgiant į nustatyto pažeidimo pobūdį ir kitas svarbias aplinkybes, susijusias su paslaugų gavėjų individualių poreikių užtikrinimu.
29. Savivaldybė ir prevencinių socialinių paslaugų teikėjai viešai savo interneto svetainėje, taip pat kitomis informavimo priemonėmis skelbia informaciją apie Savivaldybėje organizuojamas ir teikiamas prevencines socialines paslaugas: teikiamų prevencinių socialinių paslaugų rūšis, jų turinį bei siekiamą rezultatą, prevencinių socialinių paslaugų teikėjus (jų pavadinimus, kontaktinę informaciją – telefono ryšio numerius, elektroninio pašto adresus), prevencinių socialinių paslaugų gavimo tvarką, prevencinių socialinių paslaugų organizavimą ir teikimą reglamentuojančius teisės aktus.
30. Pasikeitus Apraše nurodytiems teisės aktams, tiesiogiai taikomos naujos tų teisės aktų nuostatos.
31. Įgyvendindami Aprašą, duomenų valdytojai turi užtikrinti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo, kitų teisės aktų, reglamentuojančių asmens duomenų apsaugą ir tvarkymą, reikalavimų laikymąsi. Paslaugų teikėjai fizinių asmenų duomenis tvarko tik paslaugų teikimo tikslais, Socialinės paramos skyrius – Apraše nurodytų funkcijų vykdymo tikslais.
32. Dokumentai saugomi Lietuvos Respublikos dokumentų ir archyvų įstatymo nustatyta tvarka. 
________________

Prevencinių socialinių paslaugų       
planavimo, organizavimo ir teikimo 
Šakių rajono savivaldybėje 
tvarkos aprašo 
						           priedas
(Informacijos apie suteiktas prevencines socialines paslaugas ataskaitos forma)


____________________________________________________
(paslaugos teikėjo pavadinimas)
___________________________________________________________________
(adresas, veiklos adresas, telefono Nr., el. pašto adresas )
20___M. __                 INFORMACIJA APIE SUTEIKTAS PREVENCINES SOCIALINES PASLAUGAS

	Paslaugos pavadinimas
	Gavėjų skaičius / paslaugų skaičius
	Suminis gavėjų skaičius
	Unikalių fizinių asmenų
	Konsultacijų skaičius
	Unikalių fizinių asmenų, gaunančių sudėtines kompleksines paslaugas šeimai, skaičius

	1. Potencialių socialinių paslaugų gavėjų paieška
	X
	
	X
	X
	X

	2. Bendruomeninių šeimos namų paslaugos organizuojant kompleksines paslaugas šeimai
	X
	X
	X
	
	X

	3. Kompleksinės paslaugos šeimai:
	X
	X
	
	X
	

	3.1. individualių ir (ar) grupinių konsultacijų organizavimas ir teikimas asmenims, patiriantiems sunkumų asmeniniame gyvenime ir (ar) šeimoje
	X
	X
	
	X
	X

	3.2. savitarpio pagalbos grupių organizavimas ir jų užsiėmimų vedimas asmenims, patyrusiems sunkumų asmeniniame gyvenime ir (ar) šeimoje
	X
	X
	
	X
	X

	3.3. socialinių įgūdžių ugdymo grupių vaikams ir paaugliams organizavimas ir užsiėmimų vedimas – vaikų ir paauglių gyvenime reikalingų, įvairius socialinius įgūdžius, nuostatas ugdančių teminių grupių užsiėmimai
	X
	X
	
	X
	X

	3.4. tėvystės mokymų organizavimas ir teikimas – paslaugos, teikiamos šeimoms, norinčioms įgyti tėvystės įgūdžių ar juos tobulinti, siekiant išugdyti geriausias tėvų ir vaikų savybes ir padėti jiems atskleisti savo gebėjimus ir galimybes       
	X
	X
	
	X
	X

	3.5. šeimos mediacija – neteisminio civilinių ginčų taikinamojo tarpininkavimo paslauga, teikiama siekiant ginčus, tarpusavio konfliktus spręsti taikiai
	X
	X
	
	X
	X

	3.6.šeimos konsultavimas asmens (šeimos) namuose – konsultacijos asmens (šeimos) namuose (gyvenamojoje vietoje), teikiamos asmeniui (šeimai) patiriant stiprius emocinius išgyvenimus (gimus kūdikiui, nustačius negalią ir kt.)
	X
	X
	
	X
	X

	3.7. pavežėjimo paslauga asmenims (šeimoms), gaunantiems (-čioms) kompleksines paslaugas, jei nėra galimybių naudotis viešuoju transportu (viešojo transporto nėra arba jis yra, bet neužtikrinama, kad paslaugų gavėjas laiku atvyks į paslaugų teikimo vietą, ir dėl to jam negalės būti suteiktos numatytos apimties paslaugos) ar asmeniniu transportu
	X
	X
	
	X
	X

	3.8. vaikų priežiūros paslauga, teikiama tėvams (įtėviams, globėjams), kuriems tuo pačiu metu teikiamos kitos kompleksinės paslaugos šeimai. Šios paslaugos teikimo trukmė – ne ilgiau kaip 4 val. per dieną 
	X
	X
	
	X
	X

	4. Darbas su bendruomene
	
	X
	X
	X
	X

	5. Šeimos konferencija
	
	
	X
	X
	X

	6. Atvirasis darbas su jaunimu
	X
	X
	
	X
	X

	7. Mobilusis darbas su jaunimu
	X
	X
	
	X
	X

	8. Sociokultūrinės paslaugos 
	
	X
	X
	X
	X

	9. Informavimas 
	
	X
	X
	X
	X



	


_____________________________________		_____________	__________________________________________________________
(Įstaigos vadovas)                                  			    (parašas)                                (vardas, pavardė)			


Ataskaitą parengė ______________________________________, tel. Nr. ____________________, el. p. _______________________________________
(vardas, pavardė)

